钦定古今图书集成/明伦汇编/交谊典/第036卷 > 礼记 > 《寓馆食虀戏主人》元·胡天游
## 钦定古今图书集成/明伦汇编/交谊典/第036卷 > 礼记 > 《寓馆食虀戏主人》元·胡天游

蕨芽成拳笋作竿，园菘卧垄春告阑。寸心生意老犹
壮，郁郁竞长青琅玕。筠篮撷翠风露湿，瓦缶酿碧虬
龙蟠。开缄晓试膳夫手，寸断日送先生盘。堆金叠玉
光璀璨，未许苜蓿夸阑干。铿锵拒齿发钧奏，甘脆适
口回儒酸。填胸一洗鲑鳝恶，顿觉肝胆生清寒。朱门
淳熬腐肠药，何异鸩毒生晏安。虀盐送老本吾分，一
饱已𢬵如穷韩。幸无羸角蹂吾圃，秪有蔬粝同盘桓。
未知馀生消几瓮，俯仰日月双跳丸。明当更作《冰壶
传》，大笑出门天地宽。